《扫花游 绿阴》
清代·杨芸

嫩晴台榭，渐翠幄阴阴，障来如许。新凉初度。记前宵曾洒、绿天许雨。

午梦圆时，庭院昼长无暑。微吟处。觉静里冷香，飞上诗句。

弹指春已暮。只巷尾笼青，檐牙泻露。年华暗数。更云暖烟昏，几回延伫。

觅遍馀香，一片愁迷空庑。浑不语。正斜阳、浓妆那树。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。